**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. став 1. тачка 6) Устава Републике Србије, којим је између осталог, предвиђено да Република Србија уређује и обезбеђује, јединствено тржиште, правни положај привредних субјеката и систем обављања појединих привредних и других делатности.

**II. РАЗЛОЗИ ЗА ДОНОШЕЊЕ ЗАКОНА**

1. **Проблеми које закон треба реши**

Закон о енергетици („Службени гласник РС”, број 84/04) (у даљем тексту: закон) донет је 2004. године, после потписивања Атинског меморандума о разумевању о регионалном енергетском тржишту Југоисточне Европе и његовој интеграцији у Европску Заједници потписан у Атини 8. децембра 2003. године и као предуслов за потписивање Уговора о оснивању Енергетске заједнице (ЕЗ).

Доношењем овог закона започет је процес реформи енергетског сектора са циљем обезбеђења предуслова за развој и ефикаснији рад свих субјеката који обављају енергетске делатности према тржишним принципима пословања, као и усаглашавање овог закона са прописима Европске уније.

Такође је створен основ да се за имплементацију прописа који се односе на обавезу раздвајања енергетских субјеката, рачуноводствено, технички и правно, организовање регулаторног тела, регулисање енергетских делатности, приступ систему и тржишту енергије, прикључење на систем, и слично, а све уз поштовање прописа о заштити животне средине, енергетске ефикасности и повећања коришћења обновљивих извора енергије како би се обезбедила сигурност снабдевања енергијом.

Овим законом основана је Агенција за енергетику Републике Србије, као независно регулаторно тело за обављање послова на унапређивању и усмеравању развоја тржишта енергије на принципима недискриминације и ефикасне конкуренције, праћењу примене прописа и правила за рад енергетских система, усклађивању активности енергетских субјеката на обезбеђивању редовног снабдевања купаца енергијом и услугама и њихову заштиту и равноправан положај, као и других послова.

Након доношења наведеног закона, Република Србија је 2005. године потписала и 2006. године ратификовала Уговор о оснивању Енергетске заједнице између Европске заједнице и Републике Албаније, Републике Бугарске, Босне и Херцеговине, Републике Хрватске, Бивше Југословенске Републике Македоније, Републике Црне Горе, Румуније, Републике Србије и Привремене Мисије Уједињених нација на Косову у складу са Резолуцијом 1244 Савета безбедности УН („Службени гласник РС”, број 62/06-у даљем тексту: Уговор).

У области нафте, на петом састанку Савета министара који је одржан дана 11. децембра 2008. године донета је Одлука бр. 2008/03/MC–EnC о проширењу Уговора и на нафтну област. Једно од најзначајнијих питања из ове области је успостављање система обавезних резерви нафте у складу са Директивом 2009/119/EЗ којом се намеће обавеза земљама чланицама да држе минималне резерве нафте и/или деривата нафте.

На десетом састанку Савета министара који је одржан дана 18. октобра 2012. године, Савет министара је усвојио Одлуку о примени Директиве 119/2009/ЕЗ којом се Државе чланице обавезују да успоставе обавезне резерве нафте и/или деривата нафте не касније од 1. јануара 2023. године.

Доношењем Закона о енергетици 2011. године („Службени гласник РС”, бр. 57/11, 93/12 и 124/12) у области нафте, створен је основ за обезбеђивање оперативних резерви енергената.

Доношењем Закона о робним резервама 2013. године („Службени гласник РС”, бр. 104/13, 145/14 – др. закон и 95/18 – др. закон) створен је основ за потпуни пренос директиве 2009/119/EC у српско законодавство, након чега је успостављен систем формирања и одржавања обавезних резерви.

Поред наведених закона донет је и Закон о цевоводном транспорту гасовитих и течних угљоводоника и дистрибуцији гасовитих угљоводоника („Службени гласнику РС”, број 104/09) којим се уређују се услови за безбедан и несметан цевоводни транспорт гасовитих и течних угљоводоника и дистрибуцију гасовитих угљоводоника, пројектовање и изградња, одржавање и коришћење цевовода и унутрашњих гасних инсталација.

Дана 25. августа 2013. године Влада је донела Закључак 05 Број: 337-7135/2013-1 којим се у тачки 1. констатује да ће Споразум о стабилизацији и придруживању између Европских заједница и њихових држава чланица с једне стране и Републике Србије са друге стране у складу са чланом 138. Споразума ступити на снагу 1. септембра 2013. године након што је Генерални секретаријат Савета Европске уније 24. јула 2013. године нотом известио Мисију Републике Србије при Европској унији о окончању поступка одобравања Споразума.

Ступањем на снагу овог споразума, у области нафте преузета је обавеза транспоновања и имплементације Регулативe (ЕУ) 2964/95 од 20. децембра 1995. године о евиденцији увоза сирове нафте и испоруке у Заједницу и Одлука Комисије 1999/280/ЕК у вези са процедуром Комисије за информацијама и консултацијама о цени снабдевања сировом нафтом и ценама деривата нафте за потрошаче.

Доношењем Закона о енергетици 2014. године („Службени гласник РС”, бр. 145/14 95/18 – др. закон, 40/21, 35/23 – др. закон, 62/23 и 94/24) настављен је процес реформи енергетског сектора са циљем обезбеђења услова за развој и ефикаснији рад свих субјеката који обављају енергетске делатности према тржишним принципима пословања, као и усаглашавање овог закона са прописима Европске уније. Такође, створен је основ за потпуно транспоновања и имплементацију Регулатива (ЕУ) 2964/95 и Одлуке Комисије 1999/280/ЕК. у циљу обављања извршних и стручних послова који се односе на обавезне резерве нафте, деривата нафте и природног гаса образује се Управа за резерве енергената, као орган управе у саставу Министарства и утврђује њена надлежност. Такође, овим законом уводи се обавеза прибављања сагласности за складиштење нафте, деривата нафте и биогорива за сопствене потребе и снабдевање сопствених возила на сопственим станицама чиме ће се створити могућност контроле и сузбијање црног тржишта деривата нафте.

Како је област нафте уређена низом прописа од којих су најзначајнији Закон о енергетици, Закон о робним резервама и Закон о цевоводном транспорту гасовитих и течних угљоводоника и дистрибуцији гасовитих угљоводоника, као и низом подзаконских аката, доношењем секторског Закона о нафти, одредбе везане за област нафте, као и друга моторна и енергетска горива биће пренете у јединствен закон, што ће омогућити боље сагледавање и уређење ове области.

Одредбе Предлога закона не стварају нове обавезе за привредна друштва чији је оснивач Република Србија и не утичу на њихове обавезе прописане законом којим је уређено управљање привредним друштвима која су у власништву Републике Србије.

1. **Циљеви који се законом постижу**

Основни циљ овог закона је да се створе услови за сигурно, квалитетно и поуздано снабдевање нафтом, дериватима нафте и другим моторним и енергетским горивима, као и за уравнотежен развој сектора.

Након доношења овог закона очекује се постизање следећих ефеката:

* усклађивање домаћег регулаторног оквира са регулаторним оквиром Европске уније и њеним правним тековинама;
* давање основа да се подзаконским актима уреде питања која се односе на прописе ЕУ;
* давање основа да се подзаконским актима уреде питања од националног интереса као што је маркирање деривата нафте;
* давање основа да се подзаконским актима уреде питања везана за пројектовање, изградњу, коришћење и заштиту енергетских објеката;
* увођење појмова моторна и енергетска горива чиме се обједињују сродне делатности трговине и складиштења моторних бензина, авионских бензина, млазних горива, гасних уља, бродских горива, ауто гаса, биогорива, компримованог природног гаса, утечњеног природног гаса, водоника и других горива;
* уређена права и дужности инспекције опреме под притиском, енергетске инспекције и тржишне инспекције.

1. **Разматране могућности да се проблем реши без доношења закона и зашто је доношење закона најбољи начин решавања проблема**

Доношење овог закона је једини ефикасан начин да се постигну циљеви наведени у **тачки 2.** Без доношења овог закона није могуће остварити наведене циљеве.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона дефинисан је предмет закона.

Чланом 2. Предлога закона уведени су и дефинисани поједини изрази са њиховим значењима, употребљени у овом закона.

Чланом 3. Предлога закона дефинишу се енергетске делатности у смислу обог закона.

Чланом 4. Предлога закона прописују се под којим условом неко привредно друштво, односно друго правно лице или предузетник може да обавља енергетску делатност, а то је да поседује лиценцу за обављање енергетске делатности, као и да делатности које се обављају као делатности од општег интереса моће обављати друштво капитала чији је једини власник Република Србија, зависно друштво чији је једини власник то друштво капитала, као и правно лице или предузетник, коме је Влада поверила обављање те делатности у складу са посебним законом.

Чланом 5. Предлога закона уређују се обавеза енергетског субјекта који обавља делатност производње деривата нафте у погледу енергетског објекта који користи за обављање делатности, као и обавеза обезбеђивања отпремних резервоара.

Чланом 6. Предлога закона уређује се коришћење енергетских објеката у којима се истовремено обављају енергетске делатности намешавања и трговина на мало.

Чланом 7. Предлога закона предвиђа се могућност да енергетски субјект који обавља енергетску делатност намешавања биогорива са горивима нафтног порекла на одређеним енергетским објектима може ове енергетске објекте користити и за обављање делатности намешавања биотечности са горивима нафтног порекла, уколико су ти објекти декларисани за такву намену.

Чланом 8. Предлога закона прописује се обавеза раздвајања рачуна када енергетски субјект обавља више енергетских делатности, затим обавеза енергетског субјекта да за сваку делатност појединачно сачини годишњи биланс стања и биланс успеха, обавеза обезбеђивања ревизије годишњих финансијских извештаја у складу са законом, и обавеза тајности комерцијално осетљивих података и информација о својим активностима.

Чланом 9. Предлога закона прописује се обавеза да су енергетски субјекти који обављају енергетске делатности које утврђује овај закона дужни да приоритетно обезбеде довољне количине енергената потребне за живот и рад грађана и пословање привредних субјеката и њихово снабдевање енергентима на сигуран, поуздан и квалитетан начин, уважавајући критеријум економичности испоруке. Такође, у вези са поступцима и критеријумима за утврђивање поремећаја у снабдевању, надлежностима и одговорностима ради отклањања поремећаја у снабдевању, као и поступцима за нормализацију снабдевања тржишта Републике Србије у области нафте овај члан упућује на прописима којим је уређена област обавезних резерви нафте, деривата нафте и природног гаса.

Чланом 10. Предлога закона дефинише се шта је систем за транспорт нафте нафтоводима и систем за транспорт деривата нафте продуктоводима.

Чланом 11. Предлога закона прописује обавезе енергетског субјекта који обавља делатност транспорта нафте нафтоводима и енергетског субјекта који обавља делатност транспорта деривата нафте продуктоводима у вези са радом, одржавањем транспортног система.

Чланом 12. Предлога закона прописује се обавеза израде Плана развоја транспортног система у складу са Стратегијом развоја енергетике и Програмом остваривања стратегије развоја енергетике и других стратешких аката који уређују развој енергетске инфраструктуре, садржај инвестиција, као и подношења овог плана Агенцији за енергетику Републике Србије (у даљем тексту: Агенција).

Чланом 13. Предлога закона прописује се обавеза енергетског субјекта о доношењу правила о раду система за транспорт нафте нафтоводом, односно правила о раду система за транспорт деривата нафте продуктоводом, као и садржај ових планова.

Чланом 14. Предлога закона прописује се енергетском субјекту обавеза омогућавања приступа систему за транспорт корисницима система по принципу јавности и недискриминације у складу са одредбама овог закона, као и прописима и Правилима о раду.

Чланом 15. Предлога закона дефинисано је да се приступ транспортном систему уређује уговором о приступу који закључују енергетски субјект који обавља транспорт и корисник система, као и да енергетски субјект води евиденцију уговора о приступу.

Чланом 16. Предлога закона уређује се под којим условима и у којој форми енергетски субјект може одбити приступ транспортном систему.

Чланом 17. Предлога закона прописана је обавеза енергетског субјекта који обавља транспорт да омогући транзит нафте или транзит деривата нафте на принципу регулисаног приступа, недискриминације и јавности, као и право да одбије приступ систему уколико су испуњени услови из закона. Такође, утврђени су разлози за одбијање приступа систему.

Чланом 18. Предлога закона утврђена је обавеза тајности комерцијалних и пословних података на страни енергетског субјекта који обавља транспорт.

Чл. 19-21. Предлога закона уређују се услови пројектовања и изградње енергетских објеката за производњу деривата нафте, система за транспорт деривата нафте и објекти за складиштење нафте и деривата нафте, као и шта прописује министар надлежан за послове енергетике.

Чланом 22. Предлога закона уређује услове под којима се транспортни системи, који су привремено искључени из употребе, могу пустити у рад.

Чл. 23-26. Предлога закона утврђује се дужност енергетских субјеката да енергетске објекте користе и одржавају у складу са техничким и другим прописима који се односе на делатност коју обављају, условима заштите од пожара и експлозија, заштите животне средине, дужност да својим актима утврде функционалне захтеве, поступак и начин руковања опремом и одржавања опреме према препоруци произвођача опреме, дужност заштите нафтовода и продуктовода, његових припадајућих надземних уређаја, постројења и објеката од неовлашћене употребе, дужност одржавања постављених ознака на траси нафтовода или продуктовода и дужност трајног чувања целокупне документације о пројектовању, изградњи, испитивању, пуштању у рад, коришћењу, одржавању и мерама заштите.

Чланом 27. Предлога закона утврђује се право енергетског субјекта на прелазак преко непокретности другог власника ради извођења радова на одржавању, контроли исправности објекта, уређаја, постројења или опреме и других радова, док ти радови трају и обавеза да, уколико у току радова, нанесе штету власнику непокретности исту надокнади.

Чланом 28. Предлога закона утврђује се забрана изградње објекта који нису у функцији обављања енергетских делатности, као и извођење других радова испод, изнад или поред нафтовода и продуктовода, супротно закону, као и техничким и другим прописима и засађивање дрвећа и другог растиња на земљишту изнад, испод или на непрописној удаљености од нафтовода и продуктовода. Такође, утврђује се да власници и носиоци других права на непокретностима које се налазе испод, изнад или поред нафтовода и продуктовода не могу предузимати радове или друге радње којима се онемогућава или угрожава рад нафтовода и продуктовода без претходно издатих позитивних услова енергетског субјекта који је власник, односно корисник нафтовода и продуктовода, као и да се услови издају у поступку обједињене процедуре, у складу са прописима којима се уређује област планирања и изградње и садржи техничке услове у складу са законом, техничким и другим прописима.

Чланом 29. Предлога закона утврђује се да се у заштитном појасу нафтовода и продуктовода не смеју се изводити радови који нису уређени прописима којима се уређује област планирања и изградње и друге активности, изузев пољопривредних радова дубине до 0,5 метара, без писменог одобрења енергетског субјекта који обавља транспорт, као и да правно или физичко лице које је добило одобрење мора приликом извођења радова, односно других активности у заштитном појасу нафтовода, односно продуктовода, спроводити мере заштите према упутству енергетског субјекта који обавља транспорт.

Чланом 30. Предлога закона уређује се могућност измештања енергетског објекта и обавезу сношења трошкова измештања.

Чланом 31. Предлога закона уређује се питање својине на систему за транспорт нафте нафтоводима и систему за транспорт деривата нафте продуктоводима.

Чл. 32-34. Предлога закона уређују се услови, рокови и овлашћења Министарства у поступку давања сагласности за складиштење моторних и енергетских горива за сопствене потребе и за снабдевање сопствених превозних средстава на сопственим станицама за снабдевање.

Чланом 35. Предлога закона уређује се поступање Министарства у спровођењу поступка у вези са сагласношћу за складиштење и снабдевање за сопствене потребе.

Чланом 36. Предлога закона уређује се поступак поступања по захтеву у поступку у вези са сагласношћу за складиштење и снабдевање за сопствене потребе.

Чл. 37-39. Предлога закона уређује се начин доставе поднесака, форма документа који се достављају и начин доставе решења странци.

Чл. 40. и 41. Предлога закона уређује се начин достављања странци електронским путем и дужност Министарства да успостави и одржава електронску огласну таблу.

Чланом 42. Предлога закона прописана је сходна примена закона којим се уређује општи управни поступак, на питања која се односе на поступке који нису посебно уређени овим законом.

Чл. 43. и 44. Предлога закона уређује се питање цена моторних и енергетских горива и услуга које пружају енергетски субјекти, као и начин утврђивања највиших цена основних деривата нафте у случају спречавања поремећаја на тржишту нафте и деривата нафте.

Чл. 45. и 46. Предлога закона прописана је обавеза енергетских субјеката да Министарству достављају неопходне податке о набавци и продаји нафте, моторних и енергетских горива, о производњи сирове нафте, просечној цени производње, петогодишњи план развоја и инвестиција, податке о планираним или започетим инвестицијама и податке о прекидима рада постројења.

Чл. 47. и 48. Предлога закона дефинише се обавеза маркирања горива и надлежност Министарства које врши мониторинг квалитета.

Чл. 49. и 50. Предлога закона уређује се дужност обезбеђивања оперативних резерви, које се користе у случају краткотрајних поремећаја на тржишту и других ситуација због којих је угрожена сигурност рада, односно снабдевања енергијом, обвезници као и висина ових резерви.

Чланом 51. Предлога закона утврђује се да надзор над спровођењем овог закона и прописа донетих на основу овог закона врши Министарство.

Чл. 52-64. Предлога закона прописан је инспекцијски надзор над применом овог закона и подзаконских аката донетих на основу овог закона, права и дужности инспектора опреме под притиском, енергетског инспектора и тржишног инспектора, овлашћења инспектора, дужности привредних друштава и других правних лица над којима се врши инспекцијски надзор, поступак у случају изјављивања жалбе Министарству против решења инспектора и забрана инспектора у учествовању и обављању привредне или друге делатности из области у којој врши инспекцијски надзор.

Чланом 61. Предлога закона установљена су бића привредних преступа и одређене висине новчаних казни.

Чл. 62. и 63. Предлога закона установљена су бића прекршаја и одређене висине новчаних казни.

Чланом 64. Предлога закона уређују се услови под којима Агенција изриче новчану казну.

Чл. 65-67. Предлога закона прописане су казнене одредбе.

Чланом 68. Предлога закона је предвиђено да поступци који су покренути пре ступања на снагу овог закона буду окончани по прописима који су важили до дана ступања на снагу овог закона,

Чланом 69. Предлога закона прописан је рок за доношење подзаконских прописа као и који ће се прописи примењивати до доношења истих.

Чланом 70. Предлога закона предвиђено је да енергетски субјекти који на дан ступања на снагу овог закона обављају енергетску делатност из чл.3 ст.1, настављају да раде и дужни су да свој рад и пословање ускладе са одредбама овог закона.

Чланом 71. Предлога закона предвиђена је енергетским субјектима обавеза усаглашавања Правила о раду са одредбама овог закона.

Чланом 72. Предлога закона дефинисан је рок у којем су власници мрежа за транспорт нафте нафтоводом и власници мрежа за транспорт деривата нафте продуктоводом које су изграђене до дана ступања на снагу овог закона, а које нису уписане у катастар водова, односно инфраструктуре или код другог надлежног органа, изврше овај упис.

Члан 73. Привредни субјекти, предузетници и задруге за складиштење моторних и енергетских горива за сопствене потребе укупног капацитета преко 5 тона и за снабдевање сопствених превозних средстава на сопственим станицама за снабдевање превозних средстава за које се не издаје лиценца, дужни су да прибаве сагласност коју издаје министарство надлежно за послове енергетике.

Чланом 74. Предлога закона прописано је да се одредбе члан а35-42 овог закона које се односе на електронску процедуру примењиваће се од дана израде софтверског решења који подржава овај систем.

Чланом 75. Предлога закона прописна је прелазна одредба која утврђује да до прописивања висине таксе законом којим се уређују републичке административне таксе, подносилац захтева из члана 36. став 1. овог закона који у року од 30 дана од дана објављивања решења из члана 36. став 3. овог члана поднесе нови захтев са позивањем на број решења којим је ранији захтев одбачен и отклони све утврђене недостатке, плаћа половину прописаног износа административне таксе

Чланом 76. Предлога закона прописана је прелазна одредба да у случају где Траснафта на дан ступања на снагу овог закона није уписано у катастру инфраструктуре као носилац права својине на било ком делу система, има право да у складу са Законом о посебним условима за евидентирање и упис права на непокретностима.

Чланом 77. Предлога закона прописано је да је правно лице које обавља енергетску делатност из члана 3. овог закона, а послује у форми јавног предузећа или друштва капитала чији је оснивач Република Србија, дужно да своју организацију, као и своје опште акте усклади са одредбама закона којим се уређује управљање привредним друштвима која су у власништву Републике Србије

Чланом 78. Предлога закона је прописано да даном ступања на снагу овог закона престају да важе назначене одредбе Закон о енергетици („Службени гласник РС” , бр. 145/14, 95/2018 - др. закон, 40/21, 35/23 - др. закон, 62/23 и 94/24).

Чланом 79. Предлога закона регулисано је ступање на снагу предметног закона.

**IV.** **ПРОЦЕНA ФИНАНСИЈСКИХ СРЕДСТАВА ПОТРЕБНИХ**

**ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Овај закон неопходно је донети по хитном поступку, у складу са одредбама члана 167. Пословника Народне скупштине („Службени гласник РС”, број 20/12-пречишћен текст), имајући у виду да је Споразум о стабилизацији и придруживању између Европских заједница и њихових држава чланица с једне стране и Републике Србије са друге стране преузета је обавеза транспоновања и имплементације Регулативe (ЕУ) 2964/95 од 20. децембра 1995. године о евиденцији увоза сирове нафте и испоруке у Заједницу и Одлука Комисије 1999/280/ЕК у вези са процедуром Комисије за информацијама и консултацијама о цени снабдевања сировом нафтом и ценама деривата нафте за потрошаче.